Foto: Index



JUČER imenovani zamjenik ministra turizma Robert Pauletić danas se u 15.30 sati u Splitu očitovao o medijskim napisima posljednja dva dana.

> Zamjenik ministra turizma: "Odlazim kad su Srbi u hotelu", "Jebi mater japansku, mrš nazad u Kinu"

Tijek press konferencije:

15.45 "U nastupnim razgovorima sam rekao da bih volio da se otvori ured Ministarstva turizma u Dalmaciji, jer smatram da je to potrebno i u redu. Kad već nije u Istri ili Dalmaciji...



Nisam razgovarao s ministrom o ovom obraćanju, ali slažem se da se diskurs sada mijenja, ovo je politika, ozbiljan posao, spreman sam na to. Nadam se da je svima jasno da je to šala i satira, pozvao bih turiste iz Japana i Srbije i sve druge da dođu u Hrvatsku.



Oslonit ću se na pomoć stručnjaka i kolega, ali obično brzo znanja usvajam", prokomentirao je Pauletić i svoje kompetencije za stupanje na dužnost zamjenika ministra.

Tekst se nastavlja ispod oglasa

15.40 "Nikad prije nisam bio u politici, pisac sam koji je pozvan u politiku. Ne bih se nikada odrekao svojih tekstova i knjiga, na njih sam ponosan. Svjestan sam da moram prilagoditi svoj izričaj sada na poziciji", kazao je.



Na novinarsko pitanje o tome jesu li sporni tekstovi govor mržnje, odgovorio je negativno.



"Apsolutno nisu. Satira i šala. Vrhunac je kad su na jednoj televiziji citirali vic koji sam prenio... To je vrhunac. Ljudi iz MOST-a su mi ponudili funkciju, vjeruju u moje ideje, inteligenciju i iskustvo svjetskog putnika. Nadam se da mogu poboljšati naš turizam s novim idejama. Oni traže nekoga tko je spreman sagledati stvari iz druge perspektive, nove ideje. Zašto ne bih bio uspješan ako nisam iz struke", kaže.

15.35 "Objava o Japancima je nastala prošlo ljeto, sve govori zadnja rečenica "Japanci idite u Kinu", svakome s imalo zdravog razuma bi trebalo biti jasno da je to satira i šala. Kao putopisac se smatram kozmopolitom, nisam nacionalist, volim svoje, Dalmaciju i Hrvatsku, ali poštujem tuđe.

15.30 "S obzirom na medijski interes koje je izazvalo moje imenovanje i reakcije na neke moje stare tekstove, ako sam slučajno nekoga povrijedio, to mi nije bila namjera.



Cijeli život putujem i pišem tekstove, satirični su, to je specijalni dalmatinski humor. Kad Smoje piše "kurbe Talijani", to u svjetlu njegove satire ne možemo smatrati uvredljivim", rekao je.





Podsjetimo, odmah nakon imenovanja Pauletića na mjesto zamjenika ministra turizma objavljen je njegov sporni članak iz 2008. godine u kojem piše kako je napustio hotel jer su u njemu odsjeli Srbi.



"Smista san otiša do vlasnika hotela, inače purgera (!), i reka da napuštan hotel već sutra ujutro, umisto u sridu kako san planira. Reka je samo: 'Okej, nemojte kaj zamerit!', iako smo znali i on i ja o čemu se radi. Ali jebiga, kume, kune su kune, makar bile i srpske. Srbi su nan se, eto, zbilja vratili, u velikon broju. Istra, Kvarner, otoci, Dubrovnik, dolaze bez kompleksa i straja. Ka i ovi burazer s Paga, neka mu je srećno letovanje!", napisao je to Robert Pauletić u Slobodnoj Dalmaciji 2008. godine pišući o tome kako mu smetaju sprski turisti na Jadranu.



Pauletić, poznat kao najmlađi pobjednik nekad popularne Kviskoteke, za vrijeme rata radio je kao novinar u kontroverznom i huškačkom Slobodnom tjedniku pokojnog Marinka Božića.



Nagrađivani novinar Drago Hedl u Feral Tribuneu razotkrio je najveću Pauletićevu priču iz doba rata, a to je navodno pokušaj ubojstva Branimira Glavaša. Naime, ispostavilo se da je članak, iako pisan u prvom licu i potpisan imenom i prezimenom Roberta Pauletića, potpuno izmišljen. Pauletić je priznao da nije bio na mjestu navodnog atentanta već da mu je fotografiju leša, s opisom 'atentata na Glavaša', uručio fotoreporter Alojz Krivograd.



Prošlog je ljeta Pauletić objavio i sporni status o jednoj turistkinji iz Japana.



"U Splitu sve vrvi od Japanaca! Ova Japanka koju san danas snimija ispod Svetog Duje valjda misli da smo mi svi bolesni od gube- stavila je nešto ka plinsku masku! Ajde jebi mater japansku! Kako je pisalo na onome grafitu: Japanci, mrš nazad u Kinu!", napisao je ljetos Pauletić.

